钦定古今图书集成/理学汇编/经籍典/第137卷 > 《北山 北门》
## 钦定古今图书集成/理学汇编/经籍典/第137卷 > 《北山 北门》

鲍焦衣弊肤见，挈畚持蔬，遇子贡于道。子贡曰：“吾子
何以至于此也？”鲍焦曰：“天下之遗德教者众矣，吾何
以不至于此也？吾闻之，世不己知，而行之不已者，爽
行也；上不己用，而干之不止者，是毁廉也。行爽廉毁，
然且弗舍，惑于利者也。”子贡曰：“吾闻之，非其世者不
生其利，污其君者不履其土，非其世而持其蔬。《诗》曰：
‘普天之下，莫非王土，此谁有之哉’？”鲍焦曰：“於戏！吾闻
贤者重进而轻退，廉者易愧而轻死。”于是弃其蔬而
立槁于洛水之上。君子闻之曰：“廉夫刚哉！夫山锐则
不高，水径则不深，行磏者德不厚，志与天地拟者，其
为人不祥。鲍焦可谓不祥矣。其节度深浅，适至于是
矣。《诗》云：‘亦已焉哉，天实为之，谓之何’”哉。